1996-YIL HOSILI UChUN PAXTANING RAYONLAShTIRILGAN VA ISTIQBOLLI NAVLARINI JOYLAShTIRISh HAMDA RESPUBLIKA XO‘JALIKLARINI SIFATLI URUG‘LAR BILAN TA’MINLASh TO‘G‘RISIDA

Respublika mintaqalari bo‘yicha paxtaning seleksiya navlarini oqilona joylashtirish, yuqori sifatli ko‘p tola olish, xo‘jaliklarni yuqori sifatli urug‘lar bilan ta’minlash, shuningdek, paxta urug‘chiligini takomillashtirish maqsadida Vazirlar Mahkamasi qaror qiladi:
 1. Qoraqalpog‘iston Respublikasi Vazirlar Kengashi, viloyatlar hokimliklari, O‘zbekiston Respublikasi Qishloq ho‘jaligi vazirligi va O‘zbekiston Qishloq ho‘jaligi fanlari akademiyasining paxtaning rayonlashtirilgan va istiqbolli navlarini 1-ilovaga muvofiq joylashtirish bo‘yicha takliflar qabul qilinsin.
 2. Qishloq ho‘jaligi vazirligi (Jumaniyozov), “O‘zdavpaxtasanoatsotish” uyushmasi (Zikriyeev):
 1996-yil 25-fevralgacha urug‘lik paxtani tozalashni tugallasinlar;
 1996-yil 10-martgacha ekiladigan chigitlarni navlarga ajratilishini, tuksizlantirilishini, ularni kalibrlashni va markazlashtirilgan tartibda dorilashni ta’minlasinlar. Bir gektar maydonga 60 kilogramm tukli va 30 kilogramm tuksizlantirilgan chigit hisobidan ularni faqat dorilangan va idishga joylashgan holda Qoraqalpog‘iston Respublikasi va viloyatlar bo‘yicha 2-ilovaga muvofiq tarqatsinlar;
 Ekish materiallarining belgilangan muddatlarda viloyatlararo yetkazib berilishini 3-ilovaga muvofiq ta’minlasinlar;
 Ko‘chma fondda qolgan chigitni saqlanishi va sifati ustidan nazoratni kuchaytirsinlar.
 3. Qishloq ho‘jaligi vazirligi, O‘zbekiston Qishloq ho‘jaligi fanlar akademiyasi, “O‘zdavpaxtasanoatsotish” uyushmasi, Qoraqalpog‘iston Respublikasi Vazirlar Kengashi, viloyatlarning hokimliklari: 
 Xo‘jaliklarda paxtaning faqat bitta, tumanlarda — 2 ta va viloyatlarda 3-4 ta seleksiya navlarini ekilishini ta’minlasinlar. Xo‘jaliklar va tumanlarning rahbarlari ushbu tartibga rioya qilishi uchun shaxsan javobgar ekanliklari to‘g‘risida ogohlantirilsinlar;
 Elita va birinchi reproduksiya urug‘lari yetishtiruvchi elita-urug‘chiligi xo‘jaliklari ishini tubdan yaxshilasinlar. Paxtaning yangi va istiqbolli navlari faqat ilmiy-tadqiqot institutlarning eksperimental bazalarida va nav sinash uchastkalari joylashgan xo‘jaliklarda sinovdan o‘tkazilsin.
 4. Ekish materialini tejamli sarflash maqsadida uni aniq ekuvchi seyalkalarda ekish amaliyotga kiritilsin. “O‘zqishloqxo‘jalikmashxolding” xolding kompaniyasi (Paygin), “O‘zqishloqxo‘jalikta’minottuzatish” davlat-kooperativ qo‘mitasi (Jabborov) tuzilgan shartnomalarga muvofiq paxtachilik xo‘jaliklarini aniq ekadigan seyalkalar bilan ta’minlasinlar.
 5. “O‘zagrokimyoservis” uyushmasi (Hasanov) o‘n kun muddatda paxta tozalash zavodlarini chigitni dorilovchi vositalar bilan zarur miqdorda ta’minlasinlar va dorilash ustidan nazoratni kuchaytirsin.
 Elita-urug‘chiligi xo‘jaliklariga azotli, fosforli va kaliyli o‘g‘itlarni birinchi navbatda va paxta uchun belgilangan normadan 10 foiz ortiq yetkazib bersin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari I.Jo‘rabekov zimmasiga yuklansin.